Zuma getuig ‘binnekort’ voor Zondo-kommissieOudpres. Jacob Zuma by die Zondo-kommissie. Foto: (Pool Photo via AP) Die Zondo-kommissie van ondersoek na staatskaping sal “binnekort” hul ondersoek en openbare verhore voortsit en wil so gou as moontlik van oudpres. Jacob Zuma hoor. Só het adjunkhoofregter Raymond Zondo Woensdag tydens ŉ aanlyn nuuskonferensie gesê. Dié kommissie se werk is verhinder deur die instel van algehele afsondering aan die einde van Maart. Zondo sê egter afsonderingsregulasies wat vir vlak 3 afgekondig is, maak dit nou moontlik vir die kommissie om sy werk voort te sit en voorspel dat openbare verhore teen die einde van Junie of begin Julie weer sal kan hervat. “Ondersoekbeamptes en die regspan keer reeds op 15 Junie terug kantoor toe,” sê hy. Volgens Zondo sal Zuma boonop kort daarna geroep word om voor die kommissie te getuig. “Ons wil graag hê dat hy getuienis voor die kommissie moet lewer,” sê Zondo. Die hof het die kommissie uitstel tot die einde van Maart volgende jaar gegee om sy werk te voltooi en Zondo sê sy span is vasberade om hul ondersoek binne die gegewe tyd af te handel. “Ons fokus daarop om werk klaar te maak wat ons in 2019 en 2020 begin het. Dit sluit in getuienis oor sake wat betrekking het op staatsbeheerde entiteite en sake wat deur die Openbare Beskermer (OB) aangeraak is in haar verslag.” Dié sake verwys grotendeels na kwessies waarby die Gupta-familie betrek word en wat die voormalige OB adv. Thuli Madonsela aanbeveel het deur ŉ kommissie van ondersoek hanteer word. Zondo sê hoewel hy bewus is van verskeie partye se versoeke om ŉ tussentydse verslag uit te bring, dink hy nie dit sal moontlik wees nie. “Daar is ŉ aantal persone wat by verskeie sake betrek word en dit sal dus moeilik wees om ŉ verslag oor een saak uit te bring waarin hulle impliseer word, voordat ander sake afgehandel is.” Hy sê hy en sy span sal ook eerder hul tyd wil gebruik om die ondersoek af te handel as om ŉ tussentydse verslag op te stel. Hy sê hy en sy span kon wel daarin slaag om tydens afsondering ander werk wat verband hou met die ondersoek, af te handel, al kon verhore nie plaasvind nie. Dié werk, sê hy, sou in elk geval een of ander tyd gedoen moes word.